ועדת הכנסת, כנסת 20, פרוטוקול מספר 86, 2015-12-28 10:30

דוד ביטן: שלום רב, אני מתכבד לפתוח את הדיון.

דוד ביטן: הנושא הראשון - המלצת הוועדה הציבורית לבחינת שכר ותשלומים אחרים לחברי הכנסת בנושא: "הגדלת מספר היועצים הפרלמנטריים".

דוד ביטן: כפי שידוע לכם, אנחנו כבר בסוף התהליך.

דוד ביטן: היתה בקשה של ועדת הכנסת, הוועדה הציבורית השיבה, השבנו לוועדה הציבוריות והיא השיבה חזרה.

דוד ביטן: הם ביקשו להופיע וכמובן כיבדתי את זה.

דוד ביטן: אני רוצה להגיד שגם בהחלטתם לא ראיתי לא נגד ולא בעד, מה שאתם המלצתם זה שנעשה בדיקה ארגונית.

דוד ביטן: בבקשה.

<חיים לוי: בוקר טוב.

<חיים לוי: אני רוצה להגיד כמה מילים כלליות לפני שנדבר על היועץ השלישי.

<חיים לוי: דבר ראשון – קראתי היום בעיתון שרוצים להקים ועדה שתבדוק את כל ההצמדה במגזר הציבורי.

דוד ביטן: לא רק ההצמדה, כל תנאי השכר.

<חיים לוי: כל תנאי השכר, ואני חושב שזה צעד מאד מבורך.

<חיים לוי: הוועדה הציעה את זה גם ליושב ראש.

<חיים לוי: אמרנו שקיבלנו מנדט רק לגבי חברי הכנסת, אבל צריך לעשות את זה לגבי כולם.

דוד ביטן: אתה רואה שאני מקשיב לפעמים.

<חיים לוי: אל"ף, לא אמרתי שלא, ולכן אני גם נותן קומפלימנט, כשצריך.

<חיים לוי: זה צעד בכיוון הנכון שיקימו ועדה שתבדוק את כל מערכת השכר, ומערכת ההצמדה.

<חיים לוי: גם שמחתי לשמוע שחברי הכנסת הורידו אחוז אחד, בינתיים, מההצמדה.

דוד ביטן: וגם תיקנו את החוק שמאפשר לח"כים לוותר באופן אישי, ולא באופן כוללני.

<חיים לוי: אני יודע, אני יודע.

דוד ביטן: אז הוועדה עובדת למען חברי הכנסת, עבור חברי הכנסת, ומנסה לעשות את העבודה הכי טובה, מקצועית, שאפשרי.

דוד ביטן: לגבי היועץ השלישי שנדרש, אז קודם כל, כבר לפני 8 או 9 חודשים פנו אלינו כמה חברי כנסת באופן אישי שהם כורעים תחת העומס, שביקשו יועץ שלישי.

דוד ביטן: אז לא יכולנו לעשות את זה בצורה דיפרנציאלית, כמובן – לתת לאחד ול-119 או 110 אחרים לא לתת.

יואל חסון: כן, אבל לא נתתם את דעתכם בעניין בשום צורה.

דוד ביטן: תן לו לסיים ואחר כך תתייחס.

<חיים לוי: תן לי לסיים.

<חיים לוי: לגבי היועץ השלישי, אני רוצה שתבינו - עמדת הוועדה היא חלילה לא נגד, אלא להפך.

<חיים לוי: פגשנו גם את נציגי הוועד וגם יועצים קודמים שהיו, פגשנו לפחות 10 או 12 יועצים, וההתרשמות שלנו, גם מכמה חברי כנסת, שהעבודה היא כמעט בלתי נסבלת, מאד קשה.

<חיים לוי: אבל אני שואל את עצמי דבר כזה – אם היה בא היושב ראש, פונה אלינו ואומר – אני חושב שמוצדק 4 יועצים, או 2 וחצי, או חמישה – אין לי שום כלים לבדוק את זה.

<חיים לוי: כל מה שביקשנו זה למנות ייעוץ ארגוני, וגם התחלתי לחשוב איזה מבדק אני עושה כדי לבדוק עומסים של מדגם של יועצים, ועל סמך המדגם הזה להחליט.

<חיים לוי: יכול להיות שהיינו מחליטים על 4, לא על 2 או 3.

<חיים לוי: יכול להיות שצריך 4, אולי 3 וחצי.

<חיים לוי: היינו באים עם המלצה.

<חיים לוי: אבל תבינו – כשבאים אלינו זה לא בדיוק שוק מחנה יהודה.

<חיים לוי: 4?

<חיים לוי: אז היינו אומרים – כן או לא, נטיל מטבע?

<חיים לוי: צריך לבדוק את זה.

דוד ביטן: אבל לא ביקשנו 4, ביקשנו 3.

<חיים לוי: אבל אם היית מבקש 4, מה הייתי עושה?

<חיים לוי: אין לי סרגל, אין לוועדה סרגל כדי ללמוד כמה באמת צריך.

<חיים לוי: כל מה שביקשנו – זה לחקור את זה.

<חיים לוי: לבדוק את זה אמפירית.

<חיים לוי: אבל אנחנו מבינים שזה לחוץ קצת, כי די ממהרים והעומס קשה.

<חיים לוי: במכתב האחרון כתבנו – תנו לנו חודשיים או שלושה, מקסימום, לפתור את הבעיה, והייתי מתאמץ מאד לסגור את זה תוך 3 חודשים.

<חיים לוי: זו היתה בקשתנו.

<חיים לוי: גם יהיה לנו כיסוי למה שאנחנו ממליצים.

<חיים לוי: הוועדה באה בנפש חפצה לעזור לחברי הכנסת.

דוד ביטן: שאלתם את השאלה הזו גם כשהייתי אצלכם, למה לא 4 ולמה לא 5.

דוד ביטן: אמרתי ואני חוזר – שהבקשה צריכה להיות מידתית.

דוד ביטן: לדעתי, הוועדה לא צריכה לבדוק תקציב, אלא צריכה לבדוק האם יש לחברי הכנסת את האמצעים לשרת את הציבור כפי ש - - -

<חיים לוי: זו הגישה שלנו.

<חיים לוי: לא בדקנו תקציב.

דוד ביטן: תקציב במקרה יש, למרות שהוא לא גבוה מדי.

דוד ביטן: הוא 22 מיליון.

<חיים לוי: תקציב זה לא המנדט שלנו, לא בדקנו.

דוד ביטן: אנחנו סבורים שאין צורך אפילו בבדיקה כי השינוי המהותי שיש בשנים האחרונות בנושא של קשר של התושב, עם האזרח של הח"כים, זה דבר שקיבל רביזיה מאד רצינית.

דוד ביטן: כל הח"כים אומרים את זה, 99% מהם קורסים תחת העומס.

דוד ביטן: זה אחד.

דוד ביטן: ושתיים – יש את הנושא, תראה, אחד הנושאים היום בענייני החקיקה זה עניין הלוביסטים והעניין של החברות הגדולות שמביאות את טובי היועצים, ואנחנו צריכים להתמודד באופן רץ עם הדברים, אנחנו עוברים מוועדה לוועדה, מנושא לנושא, הכל מהיר, הכל זורם.

איילת נחמיאס ורבין: לא התכוונת לומר שחברי הכנסת ו-או היועצים הם פחות - - -

דוד ביטן: לא אמרתי.

דוד ביטן: אמרתי שאנחנו, בנושא הזה צריכים לשרת את הציבור.

דוד ביטן: אנחנו עוברים מוועדה לוועדה, מהצעת חוק להצעת חוק, אנחנו צריכים, בעניין הזה, יותר כוח אדם.

דוד ביטן: גם 3 עוזרים, לדעתי, אם אנחנו מסתכלים על הליכי החקיקה, במהירות שהם מתבצעים, אז אפילו 3 זה לא מספיק.

דוד ביטן: אבל לא ביקשנו את זה.

דוד ביטן: אמרנו שנדבר על תוספת קטנה, לא תוספת גדולה, לעומת פרלמנטים אחרים, דרך אגב.

דוד ביטן: גם אי אפשר תוך חודשיים לסיים עבודה של יועץ.

דוד ביטן: רק למנות אותו ייקח חודשיים, אנחנו יודעים את התהליכים.

דוד ביטן: זאת אומרת, למרות שהכוונה שלכם פה היא בסדר, אנחנו חושבים שכן אולי היה צריך לעשות בדיקה, אבל אנחנו חושבים שמרוב שהעומס גדול ומהעניין שאנחנו צריכים לעסוק מול גופים גדולים מאד, ותסתכלו גם על הפן הזה, לא רק על הפן של פניות הציבור, וכו' – בעניין הזה אנחנו צריכים סיוע ועזרה.

דוד ביטן: מה גם שיש תקציב.

<חגי סיטון: רציתי להוסיף – כפי שראיתם בהמלצה החוזרת שלנו, חזרנו ואמרנו שאנחנו רואים את הנושא הזה כנושא חשוב מאד.

<חגי סיטון: ראינו את זה כדבר, כפי שאמר פרופ' לוי, כדבר חשוב מאד לחברי הכנסת, שיהיו להם את כל הכלים ואת האפשרות לבצע את העבודה בצורה ראויה.

<חגי סיטון: אבל תנו לנו את הכלים כדי שיהיה לנו גיבוי למה שאנחנו אומרים, הרי אנחנו בסוף לא חותמת גומי, לבוא ולומר – ביקשת-קיבלת.

<חגי סיטון: אבל תנו לנו את האפשרות לבדוק בצורה - - -

דוד ביטן: זו בדיקה שהיא לא חודשיים, אלא היא יכולה לקחת מינימום שנה.

דוד ביטן: יש 120 ח"כים, הוא חייב לבדוק - - -

<חגי סיטון: אנחנו נבדוק מדגמית.

<חיים לוי: אני מתחייב תוך חודשיים עד שלושה לסיים.

יואל חסון: אתה לא יכול להתחייב.

יואל חסון: רק המינוי, המכרז ליועץ - - -

<חגי סיטון: אבל אז אתם מבקשים מאתנו להיות חותמת גומי, לאשר בלי שאנחנו יודעים למה.

<חגי סיטון: הופיעו בפנינו בקדנציה הקודמת חברי כנסת והתרשמנו – לא חשוב עכשיו מי ולמה – שהם עובדים כל כך קשה, שאם אפשר היה לתת מינוי דיפרנציאלי, אפשר אפילו לתת ארבעה לאותם חברים.

דוד ביטן: אז מי קובע מי עובד קשה ומי לא?

דוד ביטן: מי קובע מי משרת את הציבור?

דוד ביטן: אנחנו לא חושבים - - -

<חיים לוי: לא, הוא אמר את זה כהערה כללית - - - העבודה לא נעשית - - -

דוד ביטן: גם אני מעיר.

דוד ביטן: זה לא שאנחנו חושבים שאתם צריכים להיות חותמת גומי, אבל בהיזון החוזר בין הוועדה ובינינו, אתם גם צריכים לתת קצת קרדיט לנו, במובן הזה שאם אנחנו, באמת, 99% מהח"כים אומרים – רבותי, אנחנו לא מסוגלים, אנחנו קורסים – גם לתת לנו קצת קרדיט בעניין הזה.

דוד ביטן: זה לא עניין של חותמת גומי, תנו קרדיט לח"כים קצת, בעניין הזה.

<חיים סיטון: אני רק רוצה להוסיף, בדיוק לעניין של ההיזון החוזר.

<חיים סיטון: אולי לאו דווקא לגבי ההמלצה הזו אלא באופן כללי.

<חיים סיטון: הנוהל קובע שבאה אלינו איזושהי בקשה או שאנחנו יוזמים איזה הליך.

<חיים סיטון: מביאים את ההמלצה בפניך, זה בא בפני הוועדה, היא דנה, והיא מקבלת, או שהיא יכול להחזיר אלינו להערות.

<חיים סיטון: מבחינת ההיזון החוזר, איך אתם יכולים לבקש מאתנו לדון באופן חוזר כשאתם מחזירים לנו את זה אתם לא אומרים מה התייחסתם, מה קבעתם.

דוד ביטן: דיברנו, היה דיון.

דוד ביטן: יש פרוטוקול.

יואל חסון: יש פרוטוקול.

<חיים סיטון: אנחנו לא מקבלים שום כלום.

<חיים סיטון: למשל, ביקשנו יועץ ארגוני.

<חיים סיטון: לא קיבלנו שום התייחסות של - - -

יואל חסון: אני התייחסתי, התייחסתי.

דוד ביטן: אני חושב שאין צורך בייעוץ ארגוני במקרה הזה, אבל אם אתה חושב שכן, יש לך את הסמכות לבקש.

דוד ביטן: אתה לא צריך את ההסכמה שלי, בעניין הזה.

<חגי סיטון: אני כנראה לא הסברתי את עצמי.

<חגי סיטון: בהיזון החוזר, כאשר החזרתם את זה אלינו, לא קיבלנו, בדף שלכם, מילה וחצי מילה לשאלה שלנו - - -

דוד ביטן: לא.

דוד ביטן: התייחסנו, אמרנו שלדעתנו אין צורך, אבל זה לא מונע ממך לבקש - - -

<חגי סיטון: תראה מה שלחתם לנו.

<חגי סיטון: אין על זה מילה וחצי מילה.

<איוון פרידמן: רוב הדברים נאמרו, אבל נראה לי - - -

דוד ביטן: מעכשיו והלאה תצרפו פרוטוקול, על מנת שיוכלו לראות.

דוד ביטן: פרוטוקול שקשור אליהם - - - הם צודקים בעניין הזה.

<איוון פרידמן: מניסוח המכתב משתמע שתפקיד הוועדה להמליץ ולאשר.

דוד ביטן: אז קודם כל אנחנו מתנצלים, זו לא היתה הכוונה.

דוד ביטן: אני מאמין שהיועצת המשפטית שלנו שיושבת אתכם, הסבירה לכם מה בדיוק היו הלכי הרוח בוועדה.

דוד ביטן: אבל בסדר, צודקים, נעביר את התמליל של הדיון.

<איוון פרידמן: בכנסת הקודמת עלה הנושא של שכר היועצים הפרלמנטריים, שאז היו עוזרים פרלמנטריים, והוועדה דיברה אז עם כמה וכמה חברי כנסת, וכמה וכמה יועצים, ושאלנו, מה יותר חשוב – להעלות את השכר או את המספר.

<איוון פרידמן: כולם אמרו אז, ללא יוצא מן הכלל - - -

דוד ביטן: ברור שיגידו.

דוד ביטן: היועצים?

<איוון פרידמן: לא.

<איוון פרידמן: גם חברי הכנסת.

דוד ביטן: ברור שאם זה עומד אחד מול השני יגידו לכם – העלאת שכר.

<איוון פרידמן: אמרו – העלאת שכר.

יואב בן צור: אבל דיברנו שתקציבית אתם לא מתערבים.

<איוון פרידמן: סליחה, מבחינה ציבורית אני חושבת שזה לא נאה שאחרי שנאמר שקודם כל צריך את העלאת השכר, ואחרי שקיבלו את העלאת השכר אז אומרים – טוב, אבל עכשיו אנחנו רוצים שלושה.

<איוון פרידמן: יכול מאד להיות, ואפילו סביר, שצריך שלושה, אם כי אנחנו עסקנו בבקשות של יועצים פרלמנטריים לאישור לעבודה נוספת מכל מיני סוגים ומיניים ויוצאים מן הכלל.

<איוון פרידמן: זה לא אומר שלא צריך יועץ שלישי זה רק אומר שיש אפשרות או צורך לבדוק.

<איוון פרידמן: כל מה שאנחנו מבקשים זה אפשרות לבדוק את הדברים, וכשאנחנו כן בודקים וכן חוקרים, כמו במקרה של הנושא של המדד, שלא נקבל תשובה – לא בדקתם.

<איוון פרידמן: כשאדם שהכי מוסמך בנושא הכלכלי עשה את הבדיקה, ועשה אותה בצורה רצינית, אנחנו מצפים להתייחסות שתהיה התייחסות עניינית ורצינית ולא מבזה.

יואל חסון: אני קודם כל חושב שזו הערה מאד חשובה, גברתי מנהלת הוועדה והיועצת המשפטית, שיועבר הפרוטוקול המלא של ההתייחסויות שלנו בהקשר של הוועדה.

יואל חסון: אדוני, יושב ראש הוועדה, אני רוצה להגיד לך שהיתה התייחסות של כל אחד מחברי הכנסת, וגם שלי, בעניין של הבקשות שלכם, והתייחסות עניינית למה שאמרתם, בדיון שהיה למתן הערות.

יואל חסון: גם שאלנו למה לא הייתם, חבל שלא הייתם בדיון הקודם, אני שמח שאתם בדיון הזה.

יואל חסון: אז זו הערה חשובה שתראו את כל הפרוטוקול - --

דוד ביטן: כל התמליל.

יואל חסון: כל התמליל, אני מתכוון, שמטפל בעניין שלכם.

יואל חסון: בעניין היועץ הארגוני, והתייחסתי לזה בפעם הקודמת.

יואל חסון: אספר אנקדוטה שפעם אחד מראשי הממשלות סיפר לי סיפור שהוא קיבל ממנהיג מדינה בעולם אייפוד.

יואל חסון: כידוע, בנהלים של משרדי הממשלה אתה לא יכול לקחת את המתנה, ואם אתה רוצה אותה אתה צריך לקנות אותה.

יואל חסון: אז שאל אותו ראש הממשלה, את החשב – מה אני צריך לעשות?

יואל חסון: הוא אמר – אתה לא עושה כלום.

יואל חסון: אנחנו ניקח את האייפוד, נעביר לשמאי, למעריך, ואותו ראש ממשלה אמר לו – אתה יודע, בדיקה קלה באתר "אפל" אומר לך בדיוק כמה עולה האייפוד הזה.

יואל חסון: הוא לא מיוחד באיזושהי צורה.

יואל חסון: אז החשב אמר לו – לא, אנחנו חייבים את כל הנוהל הזה.

יואל חסון: והוא אמר - כל הנוהל הזה יעלה פי שניים מהאייפוד עצמו אז אולי עדיף שאני אוותר על האייפוד.

יואל חסון: לכן אני אומר, גם בהקשר הזה - אני לא מתנגד באופן עקרוני ליועץ ארגוני.

יואל חסון: אפילו הצעתי את זה בוועדה - - -

<חיים לוי: תשובה - אני מתנדב לעשות את הוועדה הזו על חשבוני, לבדי, בלי שום תקציב.

<קריאות: - - -

דוד ביטן: לא, הבעיה היא לא התקציב.

דוד ביטן: אני לא יודע למה בחרת את סיפור האייפוד.

יואל חסון: זה סתם סיפור שמראה את החשיבה העקומה שיש במקומות מסוימים, לפעמים.

יואל חסון: אני חושב, לגופו של עניין, שכמו באייפוד, שיש דברים שהם ניכרים לעין, ברורים.

יואל חסון: העבודה של חברי הכנסת, העומס עליהם, השינוי – ואני אומר את זה בפרספקטיבה של מי שנבחר פה בפעם הראשונה ב-2006 ויכול לעשות את ההשוואה – השינוי הוא גדול ומשמעותי.

יואל חסון: פעם, כדי לשלוח לחבר כנסת מכתב היית צריך להכניס למעטפה, להדביק בול, לכתוב, ללכת לדואר, לשים בתיבה.

יואל חסון: היום אתה עושה את זה בלחיצת כפתור, נגיש ביותר.

יואל חסון: הכנסת, מבחינה טכנולוגית, הפכה להיות מאד נגישה לציבור.

יואל חסון: אני אגלה לכם עוד דבר – אני, אתמול, יושב בבית.

יואל חסון: בשעה 11 בלילה פונה אלי דרך הפייסבוק בכלל, אני לא מדבר על הודעות הוואטסאפ האינסופיות שאתה מקבל.

יואל חסון: הטלפונים הניידים של הח"כים מזמן כבר מופצים לכל עבר, הם לא סודיים, אז הודעות וואטסאפ אתה מקבל בלי סוף.

יואל חסון: אבל גם הפייסבוק הפך להיות עניין יום יומי.

יואל חסון: אתמול ב-11 בלילה פונה אלי איש בעל מוגבלות, מדבר אתי על איזושהי בעיה, מבקש ממני פתרון.

יואל חסון: ב-11 בלילה הוא פנה אלי בפייסבוק.

יואל חסון: אני, ב-11 בלילה, הייתי צריך להעביר את זה לעוזר שלי כדי שזה לא ייפול בין הכיסאות, וכדי שמחר באמת נקבל אותו ונטפל בו.

יואל חסון: לכן אני רוצה לומר - הדבר הזה הוא די ניכר לעין.

יואל חסון: להיכנס עכשיו למסלול של בדיקה והערכה, גם עם כל הקדנציות המתקצרות של הכנסת, זה לא יקרה, כנראה, בכנסת הזו.

<חיים לוי: לפי מה שאתה אומר אתה צריך ארבעה ולא שלושה.

<חיים לוי: כך זה נראה לי.

יואל חסון: זה לא רק איזון.

יואל חסון: יש גם מידתיות.

<חיים לוי: רגע, עליה ב-50% זה מידתי?

<חיים לוי: אני רוצה להבין.

<חיים לוי: מה זה מידתי?

<חיים לוי: זה בדיוק מה שרציתי לבדוק.

דוד ביטן: לא צריכים יועץ.

דוד ביטן: אתה יכול לבד להחליט אם זה מידתי או לא.

יואל חסון: אנחנו יודעים את זה.

יואל חסון: אני יודע גם שמבחינה טכנית אנחנו לא ערוכים כרגע לארבעה.

יואל חסון: מה שאני מציע - - -

דוד ביטן: דרך אגב, גם אין הוצאות, כמעט, הוצאות בינוי.

<חיים אבידר: ברגע זה פלטת את הפנטזיה.

יואל חסון: לא, לא.

יואל חסון: אני בדיוק אומר בהקשר הזה שאני חושב שראוי באמת שתיעשה בדיקה של ייעוץ ארגוני כללי לגבי התנאים הטכניים והתנאים של כוח האדם בכלל, של חברי הכנסת.

יואל חסון: לא רק התנאי הזה, אלא בכלל, וזה יכול להיעשות במקביל להחלטה, זה לא משנה שום דבר.

<חיים לוי: אתה אומר - תאשרו את זה, ותמשיכו לעבוד על היועץ הארגוני?

<חיים לוי: זה מה שאתה אומר?

יואל חסון: לא.

יואל חסון: אני אומר לך שיועץ ארגוני – לא בטוח שזה בהקשר של הוועדה.

יואל חסון: ייעוץ ארגוני צריך להיות גם בהקשר הטכני, המחשובי, החדרים – כל הדברים האלה, שצריך להתדיין עליהם.

יואל חסון: אני בטוח, אדוני, שכל יועץ ארגוני שגם ייגע בכוח אדם לא יגיע למסקנה שצריך הפחתה חזרה מ-3 ל-2, ואם הוא יגיע למסקנה כזו תאמינו לי שלא נתעלם מהמלצה כזו, ויכולה להיות הפחתה, גם אם נצטרך בעוד שנה להפחית.

יואל חסון: אבל, לדעתי זה לא יקרה, ואני חושב שזה באמת – ואתה יודע מה?

יואל חסון: אמר היושב ראש ואני רוצה לחזק אותו בעניין הזה - אני לא ראיתי את זה הרבה בכנסת הזו, גם לא בהקשרים של השכר ובהקשרים אחרים, גם שנוגעים לחברי הכנסת באופן אישי, להטבות.

יואל חסון: יש פה 99% של חברי כנסת שבאופן מוחלט וברור, אגב, אפשר להגיד 1--% כי גם האחוז שלא רוצה פשוט רוצה סוג אחר של עוזרים.

יואל חסון: לכן אני אומר שאפשר להגיד – 100% מחברי הכנסת, דבר שאין לו תקדים, שחושבים על זה, גם בנושאים שקשורים להטבות.

<חיים לוי: זה נושא שאין עליו חילוקי דעות, זה ברור.

דוד ביטן: לא, לא.

דוד ביטן: צריך להיות מישהו שיתנגד - - -

יואל חסון: בוודאי.

יואל חסון: בעניין שכר חברי הכנסת, אדוני, היו חילוקי דעות.

יואל חסון: אני גם חזרתי אחורה בכל מיני בדיקות שעשיתי.

יואל חסון: ב-99' ההחלטה לתת רכבים צמודים לחברי הכנסת.

יואל חסון: עכשיו זה מובן מאליו אבל פעם זה לא היה ככה.

יואל חסון: גם על זה יש לי סיפור נחמד, אבל זה ביום אחר.

יואל חסון: אני, במאה הקודמת, הייתי עוזר של חבר הכנסת עוזי לנדאו.

יואל חסון: יום אחד קבעתי אתו בצומת כפר שמריהו כדי לנסוע לסיבוב בצפון.

יואל חסון: הוא הגיע עם רכב סובארו ג'אסטי.

יואל חסון: האוטו הכי קטן שהיה אי פעם במדינה.

יואל חסון: לא העליתי בדעתי שחבר כנסת נוסע בסובארו ג'אסטי.

יואל חסון: עכשיו הרכבים מזוהים.

יואל חסון: .

יואל חסון: אבל אני אומר בנושא של הרכבים שגם בנושא של הרכבים – היו שם חילוקי דעות, היו חברי כנסת שרצו, היו חברי כנס שלא רצו.

יואל חסון: בהרבה דברים שהם הטבות אין כאן הסכמה.

יואל חסון: על עניין העוזר יש חד משמעית הסכמה של 100%.

יוסי יונה: מניסיון אישי, באמת העבודה היא מפרכת, וקצרה ידינו לתת מענה לכל המטלות שניצבות בפנינו – גם בפניות ציבור, וגם בתהליך החקיקה והדיונים בכנסת.

יוסי יונה: אני רוצה להעיר את תשומת לבכם שישראל נמצאת באחד המקומות הנמוכים, אולי במקום הלפני אחרון במדינות ה-OECD, באשר לשאלה של מספר עוזרים לחברי פרלמנט.

יוסי יונה: לכן, כפי שנאמר כאן לפני כן – אנחנו עוסקים במובן מאליו.

יוסי יונה: אם תרצו להקים ועדה זכותכם, ויש לכם את המנדט לעשות זאת, אבל כאן אנחנו עוסקים בנושא שהוא מובן מאליו.

יוסי יונה: ההשוואה הבינלאומית נותנת ראיות או טיעונים מוצדקים לחלוטין.

<חיים לוי: שינו גם השוואה בינלאומית של השכר.

<חיים לוי: אתה רוצה שנתייחס לזה?

<חיים לוי: היו שם גרפים מאד יפים.

<קריאות: - - -

יוסי יונה: אני לא יודע אם אתה מדבר על שכר חברי הכנסת או שכר העוזרים הפרלמנטרים.

<חיים לוי: לא, אני מדבר על שכר חברי הכנסת.

יוסי יונה: אז אני התנגדתי, תנוח דעתך.

יוסי יונה: אין בינינו מחלוקת בקשר לסוגיה הזו.

יוסי יונה: זה עניין אחד וזה עניין אחר.

יוסי יונה: גם כאשר פרופ' פרידמן הציגה את הסוגיה הזו של יחסי הגומלין או שיקולים של העלאת שכר לעוזרים הפרלמנטרים או העסקה של מספר גדול יותר של עוזרים – הרשי לי לומר לך שאני לא חושב שאנחנו צריכים לעסוק בסוגיה הזו של zero sum game.

יוסי יונה: אם נדרשת עמדתי דווקא הייתי ממליץ להעלות את שכרם של היועצים הפרלמנטריים כי אתם צריכים להבין, העוזרים הללו עובדים מבחינת הזמן שהם משקיעים בהיקף של שתי משרות.

יוסי יונה: רוצה לציין פה את ההערכה המלאה שלי להם, הם עושים עבודה מלאה, עבודה מפרכת.

יוסי יונה: לכן, אם מעלים את הנושא הזה של השכר, ולא אני העליתי אלא אתם העליתם, אני בהחלט ממליץ להעלות את השכר שלהם.

יוסי יונה: דבר אחד לא בא על חשבון רעהו.

יוסי יונה: אז לסיכום דברי אני רוצה לציין שאנחנו ממש קורסים תחת הנטל.

יוסי יונה: תוספת של עוזר - עוזרת פרלמנטרית - - -

<חיים לוי: יועץ.

יוסי יונה: תודה על התיקון – זה דבר שמתבקש, ואנחנו נבקש לאשר את הבקשה הזו.

איילת נחמיאס ורבין: אני אתייחס לנושא של יועץ ארגוני ודיברנו על זה גם בשבוע שעבר.

איילת נחמיאס ורבין: היינו בין המתנגדים – היינו אלה שקיבלו את המלצתכם, בנושא שינוי ההצמדה.

איילת נחמיאס ורבין: לכן, דעתנו נוחה כשאנחנו באים ואומרים לוועדה - - - לא שלחבר הכנסת ביטן יש בעיה, אבל ככה לפחות אנחנו מרגישים ביחס אל עצמנו.

איילת נחמיאס ורבין: אני בקדנציה הראשונה שלי וכמות העבודה, האינטנסיביות שלה – היא שונה ממה שהערכתי אותה, שלא לדבר על שעות העבודה המאד מאד ארוכות, שאני לא בטוחה שמישהו מחברי כאן הזכיר אותן, כאיזשהו גורם סיכון.

איילת נחמיאס ורבין: אני אומרת לאנשים ששואלים אותי אם אני נהנית מהעבודה אני אומרת שלא יכול להיות שאני לא נהנית ושחברי לא נהנים כי אחרת – חבר כנסת אחד לשבוע היה נופל ומת.

איילת נחמיאס ורבין: משהו חייב לאזן – צריך להגיד – את העבודה המפרכת.

איילת נחמיאס ורבין: אני מאד אוהבת את עבודתי, אבל זה אורח החיים הכי לא בריא שחייתי בימי חיי.

איילת נחמיאס ורבין: אחרי שאמרנו את כל הדברים האלה, אני חושבת – ופרופ' לוי, אתה מכיר אותי מתפקידים קודמים, אז אתה יודע את ההתייחסות ואת הכבוד שאני רוחשת גם לך באופן אישי אבל גם לנושא הניהולי ולנושא של תהליכים.

איילת נחמיאס ורבין: אני חושבת ש-time study, שלשם אני חושבת שכיוונת, אם תרצה לכוון את היועץ הארגוני, כדי לנסות להבין איך מחולקת עבודתו של יועץ פרלמנטרי, אני חושבת שהיית מאד מופתע ממה שלא יהיה.

<חיים לוי: יכול להיות שהייתי ממליץ על ארבעה, אפילו.

<חיים לוי: תנו לי את ההזדמנות.

<קריאות: - - -

איילת נחמיאס ורבין: אני רוצה לומר לך שאין שום היתכנות להעסקת ארבעה עובדים בכנסת, לא באגף קדמה ולא באגף נגבה.

איילת נחמיאס ורבין: בוא נוריד את הדבר הזה מהשולחן, הוא לא רלבנטי למציאות חיינו.

איילת נחמיאס ורבין: הוא לא רלבנטי, גם בגלל שמידתיות נדרשת.

איילת נחמיאס ורבין: אני מכירה את הכנסת מהתקופה שבה היה עוזר אחד לחבר כנסת.

איילת נחמיאס ורבין: לא דומה לא ישווה.

איילת נחמיאס ורבין: אגב, בהרבה מובנים, בין היתר, בגלל שנשחקו האיזונים והבלמים באופן שבו הכנסת והממשלה עובדות זו מול זו – זה חלק מהבעיה.

איילת נחמיאס ורבין: התייחס קודם חבר הכנסת לנושא של השדלנים, ואני אומרת – עזוב, העוזרים הפרלמנטריים שלנו, תאמין לי, עולים בעשרים דרגות – וגם השדלנים טובים.

איילת נחמיאס ורבין: ולא נדבר על עצמנו, כי אנחנו לא בדיון של האיכות כרגע.

איילת נחמיאס ורבין: אני חושבת שה-time study פה היה על גבול הבלתי אפשרי משום שבאמת, גם עבודתו של חבר כנסת אחד שונה מעבודתו של חבר כנסת אחר.

איילת נחמיאס ורבין: אני חושבת שהכנסת הזו היא כנסת חרוצה, ובלי להתייחס לכאלה שעובדים יותר או עובדים פחות, זה לא משנה.

איילת נחמיאס ורבין: אני חושבת שפה - - - אני מבינה למה הצעת את הנושא של היועץ הארגוני.

איילת נחמיאס ורבין: עם כל הכבוד, גם אתה עם הניסיון שלך לא היית יכול לעשות פה time study.

איילת נחמיאס ורבין: זו באמת עבודה מאד מאד שונה ממה אנחנו מכירים מחיי היום יום מהמגזר שאתה באת ממנו, מהמגזר שאני באה ממנו, וגם ממגזרים אחרים – שפרופ' יוסי יונה או שחבר הכנסת קיש הגיע ממנו.

<חיים לוי: תנו לי חודשיים ותופתעו, שאני אעשה בלי ייעוץ ארגוני.

<חיים לוי: אני אעשה את זה.

דוד ביטן: קח בחשבון שהיום גם הנושא של התקשורת הוא חלק חשוב בעבודה של חבר הכנסת והיום, אחד מהם חייב להיות מישהו שמתמצא בתקשורת.

דוד ביטן: לכן שניים זה לא מספיק.

דוד ביטן: אחד חייב להיות דובר ולהתעסק בתקשורת כל היום.

איילת נחמיאס ורבין: מהיום שאני נכנסתי בשערי הכנסת הזו בפעם הראשונה, נדמה לי שבשנת 1991, הכנסת השתנתה באופן דרמטי מבחינת הצרכים ומבחינת העומס על חברי הכנסת.

איילת נחמיאס ורבין: פעם היו מקבלים פניות ציבור בדואר.

איילת נחמיאס ורבין: אני כל כך מזדהה עם מה שאמר חבר הכנסת חסון בעניין הזה.

איילת נחמיאס ורבין: גם אני עונה טלפונית לכל פניית ציבור שאני מקבלת.

איילת נחמיאס ורבין: לא רק בכתב.

איילת נחמיאס ורבין: לכן אני אומרת שההיכרות שלכם קרובה, אבל היא לא מספיק אינטימית ואני לא חושבת שיועץ ארגוני יידע להצביע כתוצאה מזה על כמות העוזרים, כי גם אם הוא יצביע על ארבעה עוזרים, עם כל הכבוד, אין איפה להושיב אותם.

ישראל אייכלר: אני רוצה לתת עוד איזשהו היבט בנושא הזה.

ישראל אייכלר: העניין הזה של היועץ השלישי יעלה עשרות מיליונים.

דוד ביטן: עשרים מיליון.

ישראל אייכלר: אני יודע, למשל, שהיתה לשכה, שחבר כנסת יכול היה לקחת לשכה באיזשהו מקום בארץ, והיועץ המשפטי מצא דרך לחסוך על ידי תקנות למיניהן שאסור לשכור פה ואסור שם, עד שאי אפשר לשכור, והכנסת חסכה הרבה כסף.

ישראל אייכלר: מה זה אומר?

ישראל אייכלר: גם לגבי היועצים.

ישראל אייכלר: אי אפשר להשוות 120 חברי כנסת מבחינת העבודה.

ישראל אייכלר: יש חברי כנסת שמאד מאד עסוקים, ויש חברי כנסת, שכפי שאתם מספרים, היועצים מבקשים אישור לעבודה נוספת, כי אין להם מה לעשות.

ישראל אייכלר: לכן השאלה היא האם אפשר לעשות איזה דירוג של העבודה, של עומס, שמישהו יקבע מתי ואיך – כמו שיש כללים אצל היועץ המשפטי לגבי לשכור לשכה – השאלה היא גם - - -

<ארבל אסטרחן: לא היועץ המשפטי, ועדת האתיקה.

ישראל אייכלר: שיקבע מי חבר הכנסת שיוכיח איזו כמות או איכות של עבודה שהוא צריך עוד מישהו, ומי מסתפק במועט.

דוד ביטן: יש כאלה שעושים חוקים, יש כאלה שמטפלים בפניות ציבור – זה לא התפקיד שלנו לקבוע את זה.

ישראל אייכלר: בדיוק.

ישראל אייכלר: וצריך להיות איזשהו דירוג קבוע מראש לכולם, שמי שעומד בסטנדרט הזה צריך לקבל כך וכך שעות.

ישראל אייכלר: הדבר היחיד שאני רוצה לציין – הכנסת נלחמת מאד קשה נגד הביורוקרטיה השלטונית שמורחת אזרחים כל הזמן בשעות ובחודשים.

ישראל אייכלר: הייתי מצפה שהוועדה שמשרתת את הכנסת תגיד - אני, מספיק לי יועץ ארגוני לשבועיים, בשביל לבדוק כמה אנשים צריכים כדי לעשות את העבודה הבסיסית.

דוד ביטן: הוא לא יוכל לעשות את העבודה.

עבדאללה אבו מערוף: בוקר טוב לכולם.

עבדאללה אבו מערוף: עצם העלאת הנושא היא לא סתם מהאוויר, אז יש צורך.

עבדאללה אבו מערוף: אנחנו בעידן שחברי הכנסת חייבים לפעול בצורה המתאימה לתפקידם, לשליחותם הציבורית.

עבדאללה אבו מערוף: צריכים רק לראות שהממשלה או חברי הכנסת העמיתים מגישים.

עבדאללה אבו מערוף: רק צריך לעבור על החוקים, כל שני ורביעי – צריך לפחות שבועיים לפני כן.

עבדאללה אבו מערוף: להצביע, לא להצביע.

עבדאללה אבו מערוף: דוגמה פשוטה.

עבדאללה אבו מערוף: אז יש הרבה דברים.

עבדאללה אבו מערוף: תקשורת.

עבדאללה אבו מערוף: דיברו על תקשורת.

עבדאללה אבו מערוף: אני חושב שזה נחוץ ביותר שיהיה עוד עוזר, עוד יועץ או עובד בעבודה משותפת – תקראו לזה איך שתקראו – לחברי הכנסת, שאכן יוכל למלא את השליחות שלו הציבורית, המצפונית, בצורה המאפשרת לו אכן לפעול בצורה מתאימה, והציבור יחליט.

עבדאללה אבו מערוף: התוצר, מה שתהיה בסוף העשייה שלו גם תהיה הוכחה אם אנחנו צריכים עוזר שלישי או לא.

עבדאללה אבו מערוף: אני חדש כאן, בכנסת, אבל רואה נחיצות מאד לחבר כנסת שאכן חשוב לו.

עבדאללה אבו מערוף: קואליציה-אופוזיציה, מה המדד של הפעילות?

עבדאללה אבו מערוף: הפרקטיקה תוכיח איך נעבוד וכמה זה יעזור.

עבדאללה אבו מערוף: תנו לעניין לזרום, יש ועדה שתבדוק.

עבדאללה אבו מערוף: אנחנו, במקביל עם הוועדה הציבורית, ומן הראוי שהעניין יסתיים בהערכה חיובית כי בסופו של דבר זה לטובת הציבור, לטובת העשייה הפרלמנטרית, לטובת הכנסת.

מרב מיכאלי: אל"ף, אני מאד שמחה שחברי וחברות הוועדה נמצאות כאן היום.

מרב מיכאלי: אני רוצה לפתוח בפניה אליך, יושב ראש הוועדה, שאמר – תנו לי צ'אנס, אני אבדוק.

מרב מיכאלי: אני פניתי אליכם בספטמבר 2014, ולא רק אני – דב חנין פנה אליכם, אי אפשר לחשוד בדב חנין שהוא עצלן, או - - -

<חיים לוי: פנו 4-3 חברי כנסת.

<חיים לוי: נכון.

מרב מיכאלי: ואתם לא מצאתם לנכון לבדוק את זה.

מרב מיכאלי: אם רצית, היה לך צ'אנס יוצא מן הכלל.

מרב מיכאלי: כמעט שנה וחצי עבר מאז.

<איוון פרידמן: סליחה, הבקשה אז היתה להוספת יועץ פרלמנטרי באופן דיפרנציאלי, ספציפית לחבר כנסת מסוים.

מרב מיכאלי: חד משמעית – לא.

מרב מיכאלי: הבקשה היתה להוסיף, ויותר מזה – אני ציטטתי לכם בפגישתנו את מה שאמרה כאן היום השרה, גילה גמליאל, בישיבת וועדת הכנסת, ואמרתי לכם שהיא אמרה שלה כסגנית שר היו 6 יועצות ויועצים, ושהיא לא רואה סיבה שלחבר כנסת יהיו פחות מזה, כי בוודאי שלא היתה לה יותר עבודה כסגנית שר מאשר היתה לה כחברת כנסת.

מרב מיכאלי: ויותר מזה, כסגנית שר יש לה משרד שעומד לרשותה, מה שכחברת כנסת אין לה.

מרב מיכאלי: לא זאת בלבד שלא דיברנו באופן דיפרנציאלי, אני גם לא דיברתי על יועץ אחד, אני דיברתי – אני לא זוכרת, אמרתי לכם – האולטימטיבי יהיה שישה, אבל בואו נגיד – ארבעה.

מרב מיכאלי: יתרה מזו, פרופ' פרידמן, את גם אמרת פה בהיעדרי שהוצג לכם שתוספת השכר ליועצות וליועצים חשובה יותר מעוד עוזר.

מרב מיכאלי: אל"ף, זה מעולם לא הוצג לחברות וחברי הכנסת כעניין חלופי.

מרב מיכאלי: מעולם לא, ואין קשר בין הדברים.

מרב מיכאלי: היועצות והיועצים שלנו – שסליחה על הביטוי – קורעים את התחת ברמות שאין דברים כאלה, ראוי שישתכרו שכר שהוא באיזשהו אופן בקורלציה לעבודה שלהם, ולאחריות האדירה שבאה עם העבודה שלהם ולחשיבות הגדולה שיש לעבודה שלהם.

מרב מיכאלי: מה שאני דיברתי אתכם ודבר שאני עדיין עומדת מאחוריו ומוכנה לדבר עליו שוב, הוא העובדה שלנו כחברות וחברי הכנסת אין דרך להציע ליועצות שלנו אופק.

מרב מיכאלי: אין לי דרגות שאפשר לקדם אותן.

מרב מיכאלי: אם היועצת שלי נמצאת אתי כבר שלוש שנים, אין לי דרך להציע לה קידום בתור יועצת פרלמנטרית, מה שבממשלה יש – יש סוגים של דרגות ובכירות.

מרב מיכאלי: זה ודאי רלבנטי כשאנחנו מוסיפות עוד יועצת או יועץ לצוות.

מרב מיכאלי: צריך לחזור ולהגיד את הדבר הבסיסי.

מרב מיכאלי: יועצות ויועצים פרלמנטריים הם לא בתנאים של חברי הכנסת.

מרב מיכאלי: צריך לצאת מהמקום הזה והעמדה הזאת ולהבין שאנחנו מדברות ומדברים על אנשים שעובדים אצל הציבור.

מרב מיכאלי: זה אינטרס ציבורי מהמעלה הראשונה.

מרב מיכאלי: הרשות החלשה והמוחלשת ביותר היום מבין הרשויות בישראל היא הכנסת, והראיה לזה זה הדיון שמתנהל כאן עכשיו על הוספת יועץ פרלמנטרי, מי תשמע, לחבר או חברות כנסת.

מרב מיכאלי: זה דיון שלא תשמע אותו מתנהל לגבי השרים, מי בכלל יודעת כמה יועצות ויועצים יש להם?

מרב מיכאלי: אני חוזרת ואומרת – עומדים לרשותם כל המשרדים.

מרב מיכאלי: אבל חברות וחברי הכנסת – ממש, באמת, אפשר לחשוב, יוסיפו להם עוד יועץ, איזו שחיתות ושערורייה.

מרב מיכאלי: בהקשר הזה אני אומרת אישית, אני אומרת על עצמי - אני מרגישה שאתם מתייחסים אלינו כאל אויב, שצריך להגביל אותנו, לשמור עלינו, להעמיד אותנו במקום, לחנך אותנו, להעמיד אותנו במקום, להסביר לנו את מקומנו.

מרב מיכאלי: אני לא מבינה למה זו הסיטואציה, כי לתפיסתי אנחנו באותו צד, שאמור לספק לאזרחיות ואזרחי ישראל את הייצוג הטוב ביותר, את הדאגה הטובה ביותר לאינטרסים שלהם.

מרב מיכאלי: עובדות ועובדים מקצועיים בכנסת, גם אם במשרות אמון של חברות וחברי הכנסת, הן חלק הכרחי כדי שאנחנו נוכל לייצר את הדבר הזה.

מרב מיכאלי: הכרחי.

מרב מיכאלי: דיברו פה, אני מניחה שחבר הכנסת יואל חסון אמר את זה, אני יודעת שאני אמרתי לכם – מספר הזירות שבהן חברות וחברי הכנסת צריכים לתפקד, גם בתוך העבודה הפרלמנטרית עצמה, גם מול התקשורת, גם ברשתות החברתיות וגם בפניות הציבור, והאופן שבו יש עליה בסדרות הנדסיות של הכמויות שאתם צריך להתמודד וזה כל הזמן ממשיך להעלות – ההתגוששות הזו שאתם מנהלים גורמת נזק מכל הצדדים והכיוונים.

מרב מיכאלי: היא גורמת נזק לדימוי של הכנסת, לאמינות של חברות וחברי הכנסת, היא גורמת תסכול לנו וליועצות והיועצים שלנו שמתייחסים אליהם כאילו הם עצמם מינויים פוליטיים שרק באו פה כדי לפנק ולפנק את חברי הכנסת.

מרב מיכאלי: לא כן היא.

מרב מיכאלי: אני חושבת שאם היתה פה כוונה לבדוק את הסיפור אז אני יכולה להעיד על עצמי שמ-2014 היתה שנה וחצי שאפשר היה לעשות את זה.

מרב מיכאלי: אני מאד מאד שמחה שיושב ראש ועדת הכנסת הוא איש רחב כתפיים, תרתי משמע - - -

<קריאות: - - -

מרב מיכאלי: לסיים את דברי – רק להגיד שאני מאד שמחה שבעל הכתפיים הרחבות באמת הרהיב עוז, מה שכולנו בפחד מוות מהביקורת הציבורית לא עשינו עד היום, ובאמת מקדם את הדבר הזה שהוא ממש הכרחי לעבודה של כולנו ולאינטרס הציבורי הכי בסיסי.

<חיים לוי: דבר ראשון – מה זה אני לא מופתע מהתגובות שלכם.

<חיים לוי: הכל מתואם, וכך ציפיתי.

<קריאות: - - -

איילת נחמיאס ורבין: לא, לא.

איילת נחמיאס ורבין: זו האשמה - - -

<חיים לוי: אני יכול לדבר?

<חיים לוי: מתואם זה לא שדיברתם ביניכם מראש.

<חיים לוי: אלא – אותם הדברים, ולא ציפיתי למשהו אחר.

<חיים לוי: מתואם, הכוונה היא שהתוצאה הסופית היא שהנימוקים הם די דומים; שיש לכם עומס גדול מאד בעבודה.

<חיים לוי: ונכון, ברגע שפנה אלינו היושב ראש לגבי עוזר שלישי בבקשה רשמית – התחלנו לטפל בזה.

<חיים לוי: מרב, יש לך טעות כל כך חריפה.

<חיים לוי: אתם כל כך לא אויבים שלנו.

<חיים לוי: תמיד הגישה שלנו היתה – בואו נראה מה אפשר לעשות.

<חיים לוי: אבל אתם לא יכולים לצפות מאתנו שנהיה חותמת גומי.

איילת נחמיאס ורבין: - - - שפנתה אליכם.

איילת נחמיאס ורבין: למה לא קראתם לה?

<חיים לוי: כי זו היתה פניה של חבר כנסת בודד - - -

איילת נחמיאס ורבין: 4-3 חברי כנסת.

שרן השכל: אז למה אתם לא עונים?

דוד ביטן: היא שאלה – למה לא מיניתם אז?

<חיים לוי: אל"ף, עסקנו בשכר, וזה היה פרויקט די גדול ועבדנו עליו קשה.

<חיים לוי: ברגע שבאה בקשה רשמית מיושב ראש הוועדה חשבנו שנכון לטפל בזה.

<חיים לוי: לא כל חבר כנסת שביקש מאתנו דבר ספציפי היינו צריכים מייד להיענות אליו, להקים ועדה ולטפל בזה.

<חיים לוי: אז לכן, ברגע שהגיעה בקשה רשמית מיושב-ראש הוועדה – ישר טיפלנו בזה.

<חיים לוי: אבל אין לנו כל ספק שחברי הכנסת והיועצים שלהם עובדים מאד קשה.

<חיים לוי: אבל אתם באים ואומרים לנו – אנחנו רוצים, בבקשה תחתמו על זה.

דוד ביטן: לא אמרנו את זה.

<חיים לוי: אבל זה מה שיוצא.

<חיים לוי: תקשיבו, יכולתם לבקש ארבעה, יכולתם לבקש חמישה.

דוד ביטן: אבל לא ביקשנו.

<חיים לוי: מה זה מידתי אני לא יודע.

דוד ביטן: אבל אי אפשר לטעון טענה כזו כשלא ביקשנו.

<חיים לוי: בסדר, ואם היית מבקש ארבעה, הייתי אמור להיות חותמת גומי?

יוסי יונה: אבל פרופ' לוי, הכרונולוגיה של הדיון היא לא כמו שאתה מציג פה.

יוסי יונה: נאמר פה כאילו הועברה אליכם בקשה ואתם לא נעניתם.

<קריאות: - - -

<חיים לוי: אנחנו אף פעם לא התכנסנו בדעה עוינת אלא בנפש חפצה לבדוק את זה.

<חיים לוי: אבל אם אנחנו צריכים לשמוע את מה שאתם אומרים, ולהגיד – אוקיי, חותמים – תעבירו חוק לבטל את הוועדה הציבורית.

<חיים לוי: אין לי שום בעיה עם זה, שלא תהיה ועדה ציבורית.

<חיים לוי: כמו שאמרת שאצל שרים לא קובעים כמה יועצים, ושבמקומות אחרים זה שונה – תבטלו את הוועדה הציבורית - - -

דוד ביטן: אנחנו לא רוצים לבטל את הוועדה הציבורית.

דוד ביטן: פרופ' לוי, לא לכל דבר צריך למנות יועץ.

דוד ביטן: יש דברים ברורים מאליהם.

דוד ביטן: למשל, כשהחליטו להקים את המבנה החדש, כי לח"כים לא היה איפה לשבת וזו היתה בושה וחרפה, לא לקחו יועץ ארגוני.

דוד ביטן: היה ברור שצריך לעשות את זה.

דוד ביטן: זה מה שאנחנו מנסים לומר – תן לנו קצת קרדיט.

דוד ביטן: כמו שאתה לא רוצה להיות חותמת גומי שלנו, אנחנו לא רוצים להיות - - -

<חיים לוי: אני ביקשתי חודשיים, תן לי - - -

דוד ביטן: חודשיים, אנחנו יודעים מראש שזה סתם, זה לא מספיק כדי לבדוק דבר כזה.

<חיים לוי: לא, זה לא סתם.

ישראל אייכלר: אני רוצה לשאול שאלה עדינה – מה הסיבה שאתה הופעת בתקשורת מול יושב ראש הוועדה של הכנסת?

ישראל אייכלר: האם זה מכובד שיושב ראש ועדה אובייקטיבית יעמוד מול יושב ראש ועדת הכנסת, בתקשורת?

<חיים לוי: לא עמדתי מולו, גם לא ידעתי גם מי יעמוד מולי.

<חיים לוי: מהתקשורת פנו אלי, שאלו אותי מה דעתי.

<חיים לוי: אני בכלל לא יודע מי יעמוד מולי.

ישראל אייכלר: - - -

<חיים לוי: אפילו ברוסיה פתחו כבר את כל התקשורת.

<חיים לוי: לבוא ולסגור?

ישראל אייכלר: לא, אני רק מסביר לך למה חברת הכנסת מיכאלי חושבת שאתם נגד חברי הכנסת.

<חגי סיטון: אני חושש מאד שברגע שמישהו כאן מעלה על דל שפתיו דיבור כמו שאנחנו אויב, יש התגוששות, אין כוונה אמיתית בהתנהלות – יש פה חוסר הבנה בסיסי של תפקידי הוועדה הציבורית שאתם קבעתם בחוק מה הם יעשו.

<חגי סיטון: אתם המחוקק.

<חגי סיטון: אתם החלטתם שתהיה ועדה ציבורית שתייעץ לכם בנושאים כאלה ואחרים בכל הקשור לשכר חברי הכנסת, כי חשבתם שלא נאה שחברי הכנסת יעשו את זה בעצמם.

<חגי סיטון: יש פרלמנטים שחברי הכנסת עושים את זה בעצמם, וזה בסדר גמור.

<חגי סיטון: אבל אתם המחוקק, ואתם קבעתם ועדה ציבורית.

<חגי סיטון: אנחנו לא באים כאן כאויב.

<חגי סיטון: אנחנו באים לכאן כדי לבדוק את הדברים בתום לב ובנפש חפצה, וכדי לראות כל דבר לגופו.

<חגי סיטון: כשאת הופעת בפנינו הוסבר לנו על ידי הייעוץ המשפטי שאין אפשרות לתת תוספת דיפרנציאלית לחבר כנסת כזה ואחר.

<חגי סיטון: יושבת כאן היועצת המשפטית, והיא תענה לך על הדבר הזה.

<חגי סיטון: לכן, כשאת באת ואמרת – אני זקוקה, אני חברת כנסת חדשה - - - זוכר בדיוק את כל מה שאת אמרת שם, התייעצנו אחר כך ושמענו שאין אפשרות – ואת לא היית היחידה.

<חגי סיטון: היו עוד 3-2 כמוך שעשו רושם - - -

יואב קיש: כנראה ניסו לתת פתרון דיפרנציאלי.

מרב מיכאלי: אבל מי שביקש זה לא חדשים.

מרב מיכאלי: דב חנין הוא לא חבר כנסת חדש, הוא לא היה חדש גם אז.

<חגי סיטון: תסלחי לי, את לא דיברת בשם כל חברי הכנסת.

<חגי סיטון: זה בא רק הפעם הזאת.

<חגי סיטון: באו שניים, שלושה או ארבעה חברי כנסת וביקשו לגבי עצמם.

<חגי סיטון: עשו רושם מאד חיובי, אבל הוסבר לנו שאי אפשר לתת את זה באופן דיפרנציאלי.

<חגי סיטון: לכן הנושא הזה נפל.

<חגי סיטון: לבוא ולהעמיד את זה בצורה שאמרת עכשיו זה לא הוגן.

יואב קיש: קודם כל אני שמח לראות פה את חברי הוועדה.

יואב קיש: זו פעם ראשונה שאני רואה אתכם.

יואב קיש: אני מברך אתכם ושמח שאתם כאן.

<קריאות: - - -

יואב קיש: אני רואה אותם בפעם הראשונה.

יואב קיש: אני חבר כנסת חדש וזו פעם ראשונה.

דוד ביטן: הם היו כאן בישיבה הקודמת.

יואב קיש: מותר לי לומר שאני רואה אותם בפעם הראשונה?

יואב קיש: גם את זה אסור להגיד?

יואב קיש: מה קרה?

דוד ביטן: היית בישיבה שהם היו.

דוד ביטן: היית.

דוד ביטן: גם הצבעת, דרך אגב.

יואב קיש: לא הייתי.

יואב קיש: אני לא ראיתי אותם.

יואב קיש: אם מישהו רוצה, הוא יכול להוציא את הפרוטוקול.

יואב קיש: אני מברך אותם כמי שרואה אותם בפעם הראשונה.

יואב קיש: מצטער שפיספסתי את ההזדמנות הקודמת.

יואב קיש: אני גם לא רוצה להיכנס לוויכוח ואני חושב שהכוונה היא טובה משני הצדדים, וכך אני מסתכל על הדברים.

יואב קיש: הייתי בישיבה הקודמת שהיתה באולם "ירושלים" כמדומני, כשקיבלנו את המלצתם בנושא אחר, שהיה, ואמרת שאולי אנחנו פותחים פה דרך חדשה, וזו היתה הכוונה.

דוד ביטן: קיבלתי, כי זה היה הגיוני.

יואב קיש: אני רוצה להגיד לכם את המקרה האישי שלי.

יואב קיש: ואתה אמרת – מתואם; אני לא מתואם.

יואב קיש: עזוב, לא מעניין אותי מתואם.

יואב קיש: אני מספר לך על עצמי.

יואב קיש: אני היום אומר לך שאני לא מטפל מספיק טוב בפניות הציבור שאני מקבל, נקודה, בגלל שאין לי capacity.

יואב קיש: אתה יכול להגיד שאני מתנהל לא טוב, אתה יכול להגיד שאני לא מנהל טוב – זה המצב, עובדתית.

יואב קיש: אתן לך דוגמה נוספת – מתווה הגז.

יואב קיש: השקעתי המון שעות בלהבין את מתווה הגז, להיכנס.

יואב קיש: עזוב את שעות הוועדה.

יואב קיש: גם מעבר, גם פגישות עם אנשים מקצועיים.

יואב קיש: באותו זמן פגעתי בדברים אחרים שלא התעסקתי אתם.

יואב קיש: אם היה לי עוד יועץ הייתי כנראה עושה עבודה יותר טובה בתור חבר כנסת.

יואב קיש: בעניין הזה, אני אומר לכם – זה חסר.

יואב קיש: אני אומר לך כבר עכשיו שגם עם עוד יועץ אני לא אעשה את מה שהייתי רוצה לעשות בצורה הכי טובה שאני יכול לעשות.

יואב קיש: אבל אני מבין את הדרישה שלך לייעוץ ארגוני ואפשר לעשות פה פרויקט.

יואב קיש: אבל בסופו של דבר אתם צריכים גם להבין שגם כוועדה מייעצת אתם יכולים להיות קשובים למה שאומרים פה 119 חברי כנסת.

יואב קיש: זו הרגשה רעה מאד שבמקום הזה אתם נראים מנותקים.

יואב קיש: במקום הזה, כשיש אחדות דעה מלאה, ולא מדובר על העלאת שכר חברי כנסת; מדובר בעבודת חברי הכנסת לשרת את הציבור, אתם נראים מנותקים, חד משמעית.

יואב קיש: פה אני אומר מילה לאייכלר – אף אחד לא מכריח לקחת עוד יועץ.

יואב קיש: אם חבר כנסת מרגיש שהוא לא צריך, בבקשה, שלא ייקח.

יואב קיש: אני בטוח שיש 120 חברי כנסת, לכולם יש capacity ודרישות וציפיות כאלה ואחרות מהסיעה שלהם, חלק יותר מנוסים וחלק פחות.

יואב קיש: אי אפשר לעשות דיפרנציאלי, מסכים אתך.

יואב קיש: אנחנו לא נכנסים לעניין הזה.

יואב קיש: מי שלא רוצה מחברי הכנסת – שלא ייקח.

יואב קיש: אני אומר לך שלי, ברמה האישית, חסר מאד עוד עוזר - - -

<חיים לוי: רק אחד?

יואב קיש: העוזרים שלי עובדים שעות על גבי שעות ברמה שאין לי שום טענה, והם עושים עבודה מדהימה, יכול להיות שאחרי שנקבל עוד אחד נראה שצריך עוד אחד.

דוד ביטן: אני מבקש לא להשתמש במילים כמו "מנותקים".

יואב קיש: אני מצטער, זו ההרגשה.

דוד ביטן: אבל גם אם זו ההרגשה, לא להגיד את זה.

דוד ביטן: יש איזה כיבוד הדדי בינינו לבינם.

דוד ביטן: כמו שאנחנו מבקשים מהם - - -

<איוון פרידמן: קודם כל בתגובה לנושא של המנותקים – התחושה של חברי הוועדה כאשר העלו את הנושא של היועץ הפרלמנטרי השלישי, במקביל היתה חקיקה שהגבילה את חברי הוועדה בזמן לבקשה הראשונה ולבקשת הייעוץ השניה, קשה היה שלא לקבל את זה כעוין, נגיד, כאשר את ההמלצה הראשונה של הוועדה בנושא ההצמדה, יושב ראש הוועדה הקודמת עיכב בחצי שנה.

דוד ביטן: זה נכון.

דוד ביטן: יותר, כמעט שנה.

דוד ביטן: אני הגעתי, שמתי את זה על השולחן.

<איוון פרידמן: בסופו של דבר זה יצא כמעט שנה.

<איוון פרידמן: אז חצי שנה מזה נבע מתוך הנושא של החלפת הכנסות, אבל חצי שנה היה עיכוב.

דוד ביטן: הכי קל זה לברוח מדברים ולא לדון בהם.

<איוון פרידמן: פשוט לא להעלות את זה.

<איוון פרידמן: אחרי זה, לחוקק בחקיקה מהירה, דוהרת, 30 יום ו-15 יום, זה לא נותן לחברי הוועדה תחושה שאנחנו אלה שמנותקים או עוינים.

דוד ביטן: פרופ' פרידמן, זה חל על העתיד, לא חל על הדיון הזה, שהיה.

<איוון פרידמן: זה לא מה שנאמר לנו.

<איוון פרידמן: לנו נאמר שברגע שזה - - - זה מחייב אותנו עכשיו, לוועדה הזו, והיתה לנו בהחלט תחושה של אקדח לרקה – אתם חייבים מיד להעביר ואין לכם שום אפשרות לבדוק.

דוד ביטן: אבל היתה לאקונה בחוק, לפחות בפנייה של הוועדה.

<איוון פרידמן: כל מה שביקשנו זה אפשרות לבדוק בדיקה שהיא בדיקה רצינית.

<איוון פרידמן: אני רוצה לענות לנושא של הפניות הקודמות – רוב הפניות הקודמות של חברי כנסת יחידים היו של יושבי ראש ועדות שאינם זכאים לעוזר נוסף – ועדות מיוחדות, וכן הלאה.

<איוון פרידמן: זאת לא היתה פניה בשם חברי הכנסת.

<איוון פרידמן: אנחנו כן הרגשנו שיש חברי כנסת שזקוקים יותר מאחרים – אני לא אומרת שאחרים אינם זקוקים – ולא היתה לנו שום דרך לעשות את זה באופן דיפרנציאלי.

דוד ביטן: דיפרנציאלי זה ברור מאליו שלא.

מרב מיכאלי: גם לא עלה בדעתנו לבקש באופן דיפרנציאלי.

מרב מיכאלי: זה דבר מופרך.

<איוון פרידמן: נושא שלישי שעלה כאן לגבי המקצועיות של חברי הכנסת שצריכים להתייחס לחוקים או לנושאים כמו מתווה הגז, אנחנו בהחלט העלינו את העניין של מחלקת המחקר של הכנסת - - -

דוד ביטן: היא לא יכולה לתת לנו שירות בעניין.

דוד ביטן: הסברתי את זה גם בדיון.

דוד ביטן: הם לא מסוגלים לתת את המענה שאת מתייחסת אליו.

שרן השכל: תראו, אני קודם כל מצטרפת לדברים שנאמרו כאן קודם.

שרן השכל: אני חושבת שמרב אמרה דברים מאד חשובים.

שרן השכל: משהו אחד שאני יכולה להוסיף על הדברים, כחברת כנסת צעירה, כמי שגדלה בעולם הדיגיטלי – זה שינה את פני הדברים מבחינת נבחרי ציבור.

שרן השכל: פעם היו מומחים – מומחה בביטחון, מומחה בחינוך, והציבור מקשיב להם כי הם המומחים בתחום.

שרן השכל: היום, לא רק שהציבור מצפה ממך להיות מומחה בכל תחום ותחום, גם הציבור מומחה בעצמו בתחומים האלה.

שרן השכל: היום, עם הגוגל, וכל מה שאפשר למצוא, אנשים באים ומעלים בפניך כל מיני פניות, מעלים נושאים, מתווכחים אתך על נושאים ודורשים מענה.

שרן השכל: זה לא העולם שהכרנו לפני כן.

שרן השכל: בגלל זה גם הפניות המרובות שמגיעות מהרשתות החברתיות.

שרן השכל: מה ששמעתי קודם – אז חבר כנסת פנה ולא נתנו מענה כי זה היה חבר כנסת אחד.

שרן השכל: אני, על פניה אחת שלא עניתי במייל למישהו הגעתי לתוכנית בוקר ושאלו אותי למה לא עניתי לפניה.

דוד ביטן: מה את רוצה?

דוד ביטן: זה טוב מאד.

דוד ביטן: אנשים רצים להופיע בתוכנית בוקר.

שרן השכל: אבל אתם מבינים – לא רק שאנחנו צריכים להבין בכל התחומים האלה, הציבור מצפה מאתנו.

שרן השכל: הם מומחים, הם מעלים בפנינו כל כך הרבה פניות, שאנחנו באמת לא עומדים בעומס הזה, ואנחנו חייבים לענות לכל אחד ואחד.

שרן השכל: ואם אני לא עונה להם למיילים הם מתקשרים אלי ללשכה כדי לדבר אתי.

<חיים לוי: אני חושב שאת צודקת, אבל אולי צריך ארבעה יועצים, זה מה שאני אומר.

דוד ביטן: אנחנו מוותרים כרגע.

דוד ביטן: אנחנו מוותרים על היועץ הרביעי.

מרב מיכאלי: אנחנו נמתין עם היועץ הרביעי, פרופ' לוי.

מרב מיכאלי: >

שרן השכל: גם אם אתה היום היית במקום שלנו היית נחשף לעולם אחר, עולם חדש, עולם שאנחנו חייבים לתת מענה ופתרונות לכולם.

שרן השכל: הדבר הזה הוא באמת נדרש, אומרים לכם את זה פה כולם.

שרן השכל: זה מצב שונה ממה שהכרתם לפני כן.

שרן השכל: לכן אני מחזקת את מה שנאמר פה לפני.

<חיים לוי: כשאמרתם מתואמים – כולכם אומרים את אותו הדבר.

<חיים לוי: לכן אחד מייצג.

<חיים לוי: פנייה אחת - - - דרך אגב, רציתי לענות לחבר הכנסת קיש, שהתנתק, הלך - - -

דוד ביטן: - - -

מרב מיכאלי: פרופ' לוי, גם אתם כולכם אומרים את אותו הדבר.

<אסף גולדפרב: אני רוצה לומר תודה לוועדה שפגשה אותנו.

<אסף גולדפרב: אני היועץ של חבר הכנסת מיקי רוזנטל.

<אסף גולדפרב: אני נמצא פה כבר מעל 4 שנים, אני יועץ כבר פעם שניה, הייתי לפני כן יועץ של חבר הכנסת דניאל בן סימון, בכנסת ה-18, ואני חייב להגיד שלהביא יועץ ארגוני זה פשוט בלתי אפשרי.

<אסף גולדפרב: העבודה של כל יועץ בכל לשכה היא שונה בתכלית.

<אסף גולדפרב: אי אפשר לבוא – ואני מדבר מניסיון אישי – מה שעשיתי אצל דני לא דומה למה שאני עושה עם מיקי.

<אסף גולדפרב: ומה שקסם עושה אצל אילן לא דומה למה שאני עושה אצל מיקי.

<אסף גולדפרב: זה נפח עבודה שונה, התעסקות שונה, מקצועיות שונה.

<אסף גולדפרב: הדברים משתנים מלשכה ללשכה.

<אסף גולדפרב: אין שום לשכה שבה היועץ עושה אותה עבודה בדיוק כמו בלשכה המקבילה אליה.

<אסף גולדפרב: מאד בעייתי לעשות בדיקה מדגמית כזו.

<אסף גולדפרב: בטח שיש גם הרבה דברים שהם סודיים, שחברי הכנסת לא רוצים בהכרח שייכנסו ויעשו בדיקה.

<אסף גולדפרב: יש פה רגישות מאד מאד גדולה.

<אסף גולדפרב: דבר נוסף: דיברתם פה על 2.5 משרות, 3.5 משרות.

<אסף גולדפרב: אנחנו ממש ממש מתנגדים בכל תוקף לפיצולי משרות.

<אסף גולדפרב: בכנסת ה-17 חברת הכנסת מיכל בירן עשתה מאמץ מאד כביר שלא יהיו פיצולי משרות – היא היתה אז יועצת של שלי יחימוביץ – כי היה בלאגן מטורף פה, היה ג'ונגל.

<אסף גולדפרב: בסוף, הח"כים צריכים יועצים והיה פה ניצול מחפיר של העוזרים, בזמנו.

<אסף גולדפרב: בגלל זה ביטלו את ההחלטה של פיצולי המשרות, ואנחנו ניאבק על זה בחורמה.

<אסף גולדפרב: דבר אחרון, על העניין של הוועדה הציבורית.

<אסף גולדפרב: אחד המאבקים שלנו מהוועד זה להוציא את היועצים מתנאי השכר.

<אסף גולדפרב: אנחנו לא פקס ולא אוטו.

<אסף גולדפרב: אנחנו מקצועיים.

<אסף גולדפרב: עצם זה שאנחנו מדברים על זה בוועדה הציבורית לתנאי השכר, זו כבר הבעיה הראשונה, ועל זה אנחנו רוצים להיאבק בכנסת ה-20.

דוד ביטן: בכל הכבוד, הוועדה לא מתייחסת רק לתנאי שכר, אלא לתנאי חברי הכנסת.

דוד ביטן: מכיוון שההחלטה של הכנסת, בגלל כל מיני נסיבות כמו מכרזים, שאתם העובדים של הח"כים, יש היגיון שהוועדה תדון גם בזה.

מרב מיכאלי: ברשותך, צריך לומר את זה לפרוטוקול: זה שאלה משרות אמון – אני חוזרת להשוואה של יועצי שרים – היועצים והיועצות הפרלמנטריות לא נהנות מאותו הדבר; יועצים ויועצות של שרים הם משרות אמון, אבל הם מקבלים תנאים של עובדי מדינה, למרות שהם יכולים להיות מפוטרים והם לא צריכים לעבור מכרזים, וכולי.

מרב מיכאלי: היועצים והיועצות הפרלמנטריות לא מקבלים את התנאים האלה.

מרב מיכאלי: זה קשור לדבר הזה שהם מופיעים תחת הסעיף של תנאי חברי הכנסת וזה לא יכול להמשיך להיות.

מרב מיכאלי: הם אינם - - - זה לא במנדט שלכם.

דוד ביטן: זה לא עכשיו בדיון.

מרב מיכאלי: יש פה דבר משמעותי.

מרב מיכאלי: זה לא במנדט שלכם לשנות את זה, זה נכון.

מרב מיכאלי: אבל בגלל שהם מוגדרים כתנאי חברי כנסת, ה-state of mind שבו מתנהל הדיון הוא כאילו שזה תנאים של חברי כנסת, ולא זה המצב.

מרב מיכאלי: רק לפרוטוקול אני רוצה להגיד הבהרה – כשבאתי בפני הוועדה, מעולם לא דיברתי על תוספת דיפרנציאלית, הכוונה שלי היתה לגמרי לעבודה של כל חברי וחברות הכנסת.

דוד ביטן: זה ברור.

דוד ביטן: דיפרנציאלי זה דבר הזוי כי מי יקבע מי מגיע לו ומי לא?

דוד ביטן: מי יקבע את זה?

מרב מיכאלי: רק משהו שהוא תנאי יסוד לעבודה של חבר או חברת כנסת באשר היא.

דוד ביטן: רבותי, אני רוצה לסכם את העניין.

דוד ביטן: קודם כל – אני מכבד את הוועדה על כך שהיא לא החליטה לא לכאן או לא לכאן.

דוד ביטן: היא אמרה – אין לי כלים לקבוע את העניין.

דוד ביטן: אבל אני חושב שבעניין הזה הייתם צריכים לתת קצת קרדיט לח"כים, במיוחד כשמדובר בח"כים מכל הסיעות, לא בגלל שזו תוספת תנאים אלא באמת, יש איזושהי דעה של כל הח"כים שהם לא מצליחים בכוח האדם הקיים לתת את השירות הטוב ביותר שהם יכולים לתת לציבור, שלשמו הם נבחרו.

דוד ביטן: כפי שאמרתי, יש גם פניות ציבור, גם שינויים בנגישות לח"כים והנגישות של הח"כים לציבור, יש את הנושא של התקשורת, שאנשים לא שמים לב – היום כל חבר כנסת ממש צריך דובר.

דוד ביטן: אם הוא לוקח משניים דובר לא נשאר מי שיעשה את העבודה.

דוד ביטן: הנושא של הדוברות בעידן של התקשורת והצורך להיבחר עוד פעם, הלחץ של התקשורת על הח"כים לתת תשובות מהירות על כל דבר ועניין, מחייב עובד ממש שיטפל בעניין הזה, ואתם לא לוקחים את זה בחשבון.

שרן השכל: לא רק התקשורת.

שרן השכל: הציבור דורש את זה.

דוד ביטן: הנושא השלישי – אתם לא לוקחים בחשבון שהיום, לצערי הרב, לא רק שיש הרבה הצעות חוק, גם של הממשלה וגם פרטיות – אלא גם המהירות שצריך לטפל בהן.

דוד ביטן: אני לא יודע אם זה היה כך פעם.

דוד ביטן: יש חוקים שצריך להעביר אותם בשבועיים.

דוד ביטן: הקואליציה, אין לה ברירה, היא חייבת לעשות את זה.

דוד ביטן: אתם רואים הרבה חוקים שנכנסים על ידי הממשלה באופן מסוים, ויוצאים באופן אחר, עם המון תיקונים.

דוד ביטן: זה מחייב אותנו – גם המהירות וגם הלחץ, וזה שיש המון, אנחנו מחויבים שמישהו יעשה לנו את העבודה, לפני שאנחנו מגיעים לישיבות.

דוד ביטן: לכן אנחנו צריכים יותר כוח אדם.

דוד ביטן: מה שאני מציע, ואל תעלבו – אנחנו לא מבקשים שתהיו חותמת גומי; אנחנו מכבדים אתכם, אבל עדיין, אני חושב שיש לנו עמדה בעניין הזה והעמדה שלנו היא שכן צריך לאשר את העוזר השלישי.

דוד ביטן: גם יש תקציב שנמצא היום בתקציב המדינה שמיועד לדבר הזה.

דוד ביטן: אין פה שום, למעט 2 מיליון שקל שמחייבים שינוי מסוים, מעבר לזה – ביקשנו במפורש שלא יהיה שום שינוי של בינוי שנובע מתוספת של כוח אדם, וכל ח"כ יצטרך להסתדר במקום שיש לו, וזה ממש תוספת מינורית לעניין הזה, כך שדאגנו לעניין הזה.

דוד ביטן: לכן אני מציע שלא לקבל את ההמלצה של הוועדה הציבורית.

דוד ביטן: אני חוזר להמלצה של הוועדה מהישיבה הקודמת, לפיה כל חבר הכנסת יקבל תוספת של עוזר אחד - - -

<ארבל אסטרחן: ממתי?

דוד ביטן: מה-1.1.

דוד ביטן: יש תקציב מה-1.1.

דוד ביטן: זאת אומרת – מי שיש לו שניים – יהיו לו שלוש, מי שיש לו שלוש – יהיו לו ארבעה.

דוד ביטן: דבר נוסף שאני חושב, ועל זה אני רוצה להצביע בנפרד – אנחנו החלטנו בהמלצת הוועדה הציבורית לנושא של סעיף שמאפשר יועץ מחליף ליועץ במילואים.

דוד ביטן: אני חושב שלאור העובדה שאנחנו מוסיפים עוד אחד אנחנו יכולים לבטל את ההחלטה הזו ולחסוך גם למנהלה לטפל בנושא הזה, וגם לחסוך קצת כספי ציבור.

דוד ביטן: אני רוצה להצביע על זה פעמיים – פעם אחת על ההמלצה שלי לגבי הנושא הראשון, ופעם אחת לגבי הנושא השני.

<ארבל אסטרחן: בנושא השני, רק צריך לבדוק שאין מישהו שעובד היום משום שזה ייכנס מה-1.1 - - -

מרב מיכאלי: לא הבנתי.

מרב מיכאלי: יש שלושה, ומישהו עושה את העבודה שהוא שעושה, אז מה?

מרב מיכאלי: אז היועץ השלישי שתהיה לו עכשיו 100% עבודה יצטרך לכסות – לא הבנתי את ההיגיון.

מרב מיכאלי: למה?

מרב מיכאלי: זה משהו שכבר סוכם, הוסדר, הוסכם.

מרב מיכאלי: מה קשור?

מרב מיכאלי: מה, אתה נכנס עכשיו למסחרה?

דוד ביטן: טוב, לא נצביע עכשיו.

דוד ביטן: נעשה על זה דיון אחר כך, אבל לדעתי נצטרך לעשות שינוי מסוים.

מרב מיכאלי: למה?

מרב מיכאלי: אני באמת לא מבינה.

דוד ביטן: כי יש לנו שלושה.

דוד ביטן: אם היום הסתדרנו עם שניים, אנחנו מדברים על שלושה, אז אפשר לוותר - - -מילואים.

יוסי יונה: מה, פרס תנחומים אתה נותן להם?

דוד ביטן: מי שיוצא לחודש-חודשים, אז אין בעיה.

דוד ביטן: אבל שבוע?

דוד ביטן: נראה לך שלשבעה ימים נצטרך לתת החלפה - - -

מרב מיכאלי: צר לי שביטחונו העצמי של אדוני התערער באופן הזה, אחרי שדיברנו על הכתפיים הרחבות.

מרב מיכאלי: הרי כאשר יצטרף יועץ או יועצת נוספת, נפח העבודה יגדל בהתאם, זה לא שנפח העבודה יישאר אותו הדבר.

דוד ביטן: אני מוכן לשקול את זה שוב, אבל צריך לחשוב גם על העניין הזה שאם כבר יש לנו שלושה, אפשר במהלך של יציאה למילואים ל-10 ימים לוותר על זה, לא נורא.

דוד ביטן: אם הוא יוצא לחודש-חודשיים – לא.

דוד ביטן: אבל נשאיר את זה לישיבה הבאה.

דוד ביטן: אני מכבד אותה כיושב-ראש סיעת העבודה.

מרב מיכאלי: אני רק אגיד שאצלי בלשכה לצערי לא עושות מילואים כי פיטרו אותן ממילואים.

מרב מיכאלי: שרק יהיה ברור שזה לא דיפרנציאלי ולא שום דבר.

דוד ביטן: רבותי, מי בעד הצעת היושב ראש, ירים את ידו?

דוד ביטן: הצבעה בעד הצעת היושב-ראש – 6 נגד – אין ההצעה התקבלה פה אחד.

דוד ביטן: ההצעה התקבלה.

דוד ביטן: תודה לכם שבאתם, ואל תיקחו את זה קשה שאנחנו החלטנו בניגוד לדעתכם.

חיים לוי: לא, אנחנו שמחים לשמוע.

דוד ביטן: תודה רבה.

דוד ביטן: התוקף הוא מ-1.1.

דוד ביטן: אנו עוברים לנושא הבא – הצעת חוק האמנת הבנק האסייתי להשקעות בתשתיות.

דוד ביטן: בתחילה לא רציתי לאשר את זה לפטור, אבל מה ששכנע אותי – דיברו אתי מהאוצר ואמרו לי שעד ה-15 לחודש יש ישיבה של הבנק האסייתי, ואם לא נסיים את הליך החקיקה עד ה-15 אז בעצם אין טעם בכל החוק הזה.

<יואל נווה: ישראל הצטרפה כמדינה מסיידת בבנק האסייני להשקעות בתשתית, כאחת מתוך 57 מדינות.

<יואל נווה: ממשלת סין התחילה בהקמת הבנק לפני כשנה, ישראל הצטרפה לתהליך הזה בסוף מרץ, וחתמה על האמנה בסוף יוני.

<יואל נווה: אנחנו נמצאים בשלב שבו צריך לאשר את האמנה, ולכן היא תונח בכנסת - - -

מרב מיכאלי: גם ישראל חתמה עליה בסוף יוני?

<יואל נווה: כן.

<יואל נווה: כדי לאשר את האמנה היא גם תונח בכנסת לאשרור.

<יואל נווה: האמנה נותנת סעיפים של חסינויות לעובדי הבנק במקרה שהם יגיעו לביקור במסגרת עבודתם בבנק, במדינת ישראל.

<יואל נווה: הדבר הזה מקובל בכל הבנקים הרב לאומיים, כמו הבנק העולמי, הבנק האירופאי לשיקום ופיתוח, והבנק הבין אמריקאי לפיתוח - בנקים שבהם חברה מדינת ישראל.

דוד ביטן: וחייבים לסיים את זה את ה-15, באמת?

<יואל נווה: אני אסביר.

<יואל נווה: האמנה נכנסה לתוקף ב-25 לחודש, לאחר שלמעלה מ-10 מדינות שמחזיקות למעלה מ-50% מהון הבנק אישררו את האמנה.

<יואל נווה: לאור זה נקבע כי במחצית חודש ינואר תתקיים ישיבת הפתיחה, או ישיבת החניכה של הבנק, בביג'ין.

<יואל נווה: לישראל יש 0.75% בהון הבנק, ו-0.9% בהצבעה.

<יואל נווה: במהלך הישיבות האלה ייבחרו גם הדירקטורים בבנק, ולכן יש חשיבות גדולה שישראל תשתתף בישיבת הפתיחה הזו כחברה מן המניין.

דוד ביטן: למה לא עשיתם את זה לפני כן?

דוד ביטן: למה בשניה האחרונה, ומכניסים ללחץ את הח"כים?

<יואל נווה: צריך להבין שהתהליך הזה הוא תהלי לחקיקה ותהליך עבודה בתוך הממשלה ומעבר לזה היה לנו את תהליך התקציב, שגם הפניות של הכנסת לא היתה קיימת וגם הפניות של הממשלה היתה יחסית מוגבלת, בתהליך הזה, גם משרד המשפטים וגם משרד האוצר.

<יואל נווה: ניגשנו לזה במלוא המרץ ברגע שנגמר התקציב.

דוד ביטן: אני חושב שאין לנו ברירה פה אלא לאשר.

מרב מיכאלי: אנחנו נצביע נגד.

דוד ביטן: אבל את רואה שזה דחוף.

דוד ביטן: אם לא נאשר את זה, זה יהיה ביום שני הבא, ולכן הזמנים פה מאד חשובים.

דוד ביטן: נגיע ל-10 לחודש, מה את מרוויחה?

שולי מועלם-רפאלי: לא נעניש פה אף אחד, נדמה לי.

<יואל נווה: החוק הזה הוא חוק מאד פשוט, אגב.

מרב מיכאלי: אל"ף, על אחת כמה וכמה.

מרב מיכאלי: התקציב נגמר ב-29 בנובמבר, אנחנו היום בסוף דצמבר.

מרב מיכאלי: שתיים, אילו אתה, שלא בטובתך, נקלע לוועדת הכנסת, שבכל שבוע מגיעים אליה 4-3 חוקים בפטור, בלי שום הצדקה, עם זה שהממשלה - - -

דוד ביטן: אני בודק.

דוד ביטן: אני בודק את ההצעות, שתדעי את זה.

דוד ביטן: הנה, מנהלת הוועדה עדה.

דוד ביטן: אני בודק עד שאני מאשר.

דוד ביטן: אני בודק למה הם צריכים את הדבר הזה.

מרב מיכאלי: כי הם לא עובדים מסודר.

דוד ביטן: אז אם הם עבדו לא מסודר, נוותר על האמנה?

דוד ביטן: זו התוצאה.

דוד ביטן: מי עד הפטור?

דוד ביטן: הצבעה בעד – 8 נגד – מיעוט הבקשה לפטור מחובת הנחה אושרה.

דוד ביטן: תודה, אושר.

דוד ביטן: אנחנו עוברים להצעת חוק שירות ביטחון (תיקון מס' 7)(שירות במשטרה ושירות מוכר).

דוד ביטן: אני רוצה להגיד שגם כאן לא אישרתי בהתחלה, ואז הסבירו לי שלא נשאר אלא שבוע, הוראת שעה.

דוד ביטן: למה אתם עושים את זה בשניה האחרונה?

איילת נחמיאס ורבין: שתדע לך, בכל הוועדות, אגב.

איילת נחמיאס ורבין: גם היום בוועדת הכלכלה.

איילת נחמיאס ורבין: הכל מביאים בשניה האחרונה.

איילת נחמיאס ורבין: אפס ניהול.

איילת נחמיאס ורבין: תגיד לי, מה זה הדבר הזה?

מרב מיכאלי: הם מעמידים אותך במצב בלתי אפשרי.

דוד ביטן: אני בסוף אעשה שאני לא אביא את זה לפטור, ואז יהיה נזק.

דוד ביטן: אתם מעמידים אותי במצב כזה שכל פעם מביאים את זה בשניה האחרונה.

דוד ביטן: למה?

<אריאל סיזלס: אני מסביר את הנושא, למרות שמדובר בחוק שהוא באחריותו של שר הביטחון.

<אריאל סיזלס: אנחנו מדברים על הוראת שעה שמאפשרת להוציא יוצאי צבא ביחידות של משטרת ישראל - - -

דוד ביטן: הבנו את זה.

דוד ביטן: מתי מסתיימת הוראת השעה?

<אריאל סיזלס: זה מסתיים בסוף השבוע הזה.

דוד ביטן: אז למה אתם משאירים את זה לשניה האחרונה?

<אריאל סיזלס: היו דין ודברים בין המשרד שלנו למשרד הביטחון, בין אכ"א צה"ל לבין משאבי אנוש במשטרת ישראל לגבי כמות החיילים שיוצבו באותן יחידות של משטרת ישראל.

<אריאל סיזלס: היו מחלוקות כבדות משקל שלמעשה, עד היום הזה הן לא נפתרו.

<אריאל סיזלס: נקבע שתוקם ועדת מנכ"לים.

דוד ביטן: אני מבקש שבהחלטה עצמה, שלנו, תשלחי מכתב למזכיר הממשלה שיש לנו מורת רוח מהעניין הזה שהדברים נעשים בשניה האחרונה.

דוד ביטן: זה יוצר מצב שאנחנו מחויבים לתת פטור בלי שמגיע פטור כזה.

דוד ביטן: מי בעד?

דוד ביטן: הצבעה בעד - 6 נגד- 3 הבקשה לפטור מחובת הנחה אושרה.

דוד ביטן: הנושא הבא.

דוד ביטן: גם פה יש בעיה של זמן.

<אריאל סיזלס: זה אותו הדבר.

<אריאל סיזלס: זה, למעשה, סעיף אחר, אבל שעניינו הצבת חיילים ביחידות של שירות בתי הסוהר – הבטחת אסירים ביטחוניים, בלבד.

דוד ביטן: מתי זה מסתיים?

דוד ביטן: גם בעוד שבוע.

דוד ביטן: מה יקרה אם אני לא אאשר לכם את זה?

<אריאל סיזלס: אי אפשר יהיה לגייס אנשים ליחידות האלה.

מרב מיכאלי: הסיפור של חיילים שמשרתים בשירות בתי הסוהר הוא בדיון לא מוסדר כבר 11 שנה, והסיפור של חיילים משרתים במשטרה זה כבר 21 שנה.

מרב מיכאלי: כאן אנחנו מביאים את זה לפטור בשבוע האחרון, לעוד שלוש שנים.

דוד ביטן: בגלל שהוראת השעה מסתיימת.

דוד ביטן: למה זה בהוראת שעה?

דוד ביטן: למה אתם לא עושים חוק ונגמר העניין?

<אריאל סיזלס: בגלל שמשרד הביטחון הוא דווקא בצמצום כוח אדם שמופנה ליחידות אחרות ש- - -

דוד ביטן: החוק צריך לומר שאם שר הביטחון והשר לביטחון הפנים חותמים על המספר, אז נגמר הסיפור.

דוד ביטן: לא צריך להביא הליך חקיקה כל פעם לכנסת.

<אריאל סיזלס: אנחנו כמשרד לביטחון הפנים מעוניינים - - - כמו שאמרתי זה - - -

דוד ביטן: אוקיי, אז הוועדה מבקשת משר הביטחון והשר לביטחון הפנים לעשות חקיקת מסגרת שתאפשר לשרים פעם בשנה לקבוע מה המספר.

דוד ביטן: מה קובעים בהוראת השעה הזו?

<אריאל סיזלס: הוראת השעה לא עוסקת במספרים, היא רק מסמיכה, מאפשרת את הצבתם.

<ארבל אסטרחן: אנחנו לא רוצים שהשר יקבע את ההוראה הראשונית.

דוד ביטן: לא, אנחנו נקבע שזה אפשרי, אבל כל שנה הוא יצטרך להגיד אם יש לו או אין לו חיילים לזה.

<ארבל אסטרחן: אנחנו לא יכולים פה, זה לא עניין של ועדת הכנסת.

דוד ביטן: תרשמי, תרשמי שאנחנו מבקשים.

<ארבל אסטרחן: אבל זה לא עניין של ועדת הכנסת.

דוד ביטן: אז כוועדת הכנסת אנחנו מבקשים חוק שהוא חוק מסגרת.

<ארבל אסטרחן: זה לא עניין שלנו.

<ארבל אסטרחן: - - - שיבואו בזמן עם הפטור.

<קריאות: - - -

דוד ביטן: תרשמי את זה כתוספת להחלטה.

דוד ביטן: מבקשים מהשרים – משרדי הממשלה, משרד המשפטים ו - - -חוק אחד שהוא חוק מסגרת, לא הוראת שעה.

<ארבל אסטרחן: באיזה עניין?

<ארבל אסטרחן: לפעמים הוראת השעה היא חשובה כדי לבדוק - - -

דוד ביטן: אבל זה הרבה שנים הוראת השעה.

<קריאות: - - -

דוד ביטן: זו בקשה.

דוד ביטן: זו לא החלטה.

<ארבל אסטרחן: אבל החוק הקודם לא קשור - - -

דוד ביטן: גם הוראת שעה, שניהם הוראת שעה.

דוד ביטן: שמשרד המשפטים יביא חוק מסגרת, ולא הוראת שעה.

<ארבל אסטרחן: זה שניהם תיקון לחוק שירות.

דוד ביטן: שיעשו מסגרת חוק וכל שנה יבדקו את כוח האדם ויחליטו אם כן או לא.

<ארבל אסטרחן: אם הכנסת רוצה את זה כחוק מסגרת - - -

דוד ביטן: אז תרשמי את הבקשה.

דוד ביטן: כל פעם הם מביאים את הוראת שעה.

דוד ביטן: לא חבל על הזמן של הכנסת?

מרב מיכאלי: אבל אדוני, בכל הכבוד, לפעמים זה רלבנטי לעשות הוראת שעה - - -

דוד ביטן: לא בעניין הזה.

מרב מיכאלי: יכול להיות שגם בעניין הזה.

מרב מיכאלי: מה שהם צריכים לעשות זה להביא את זה בזמן כדי שנוכל לדון האם נכון או לא נכון שתהיה הוראת שעה.

דוד ביטן: אני לא חושבת שאת צודקת בעניין הזה.

דוד ביטן: מי בעד?

דוד ביטן: הצבעה בעד- רוב נגד – 3 הבקשה לפטור מחובת הנחה אושרה.

דוד ביטן: תודה, אושר.

דוד ביטן: את הנושא של תיקון סמכויות הוועדה המיוחדת לדיון בהצעת חוק הרשות הממשלתית להתחדשות עירונית אני דוחה בשבוע, עד שאני אשב עם שר האוצר, הבנתי שהוא רוצה לשבת אתי בעניין הזה.

דוד ביטן: בקשת יו"ר הוועדה המיוחדת לדיון בהצעת חוק הרשות הממשלתית להתחדשות עירונית, בהצעת חוק התכנון והבניה (הוראת שעה) ובהצעת חוק שירותים פיננסיים חוץ מוסדיים, להקדמת הדיון בהצעת חוק התכנון והבניה(הוראת שעה) התשע"ו-2015 (מ/983), לפני הקריאה השנייה והשלישית.

דוד ביטן: אנחנו עוברים לבקשת יו"ר הוועדה המיוחדת לדיון בהצעת חוק הרשות הממשלתית להתחדשות עירונית, בהצעת חוק התכנון והבניה (הוראת שעה) ובהצעת חוק שירותים פיננסיים חוץ מוסדיים, להקדמת הדיון בהצעת חוק התכנון והבניה(הוראת שעה) התשע"ו-2015 (מ/983), לפני הקריאה השנייה והשלישית.

דוד ביטן: לגבי הבקשה בסעיף ג'.

דוד ביטן: מה דחוף?

דוד ביטן: זה חיכה 67 שנה ועכשיו זה דחוף?

אלי כהן: מכיוון שאני יודע שבתפקידך הקודמים, אדוני היושב ראש, ניהלת ישיבות של ועדות תכנון ובניה.

אלי כהן: במסגרת החלטות של הממשלה וקבינט הדיור, דובר על הנושא של הגדלת היצע הבניה ב-20% נוספים בסמכות ועדה מקומית.

אלי כהן: לשם כך התכנסה הוועדה פעמיים בשבוע שעבר, דנה בנושא, ואני כמובן רוצה לעדכן אותך שכל חברי הוועדה, גם מהקואליציה וגם מהאופוזיציה, תמכו בחוק, למעט נמנע אחד.

אלי כהן: ולכן אני חושב עכשיו, אדוני היושב ראש, אני לא חושב שזה יהיה מסר נכון שנגיד לכולם לחכות.

מרב מיכאלי: בטח, עוד שבועיים שלמים.

מרב מיכאלי: כל פתרון הדיור יחכה שבועיים שלמים של חובת הנחה.

אלי כהן: > מדובר בהצעת חוק שעברה פה אחד על ידי חברי הוועדה למעט נמנע אחד.

דוד ביטן: האמת, אני לא חושב שיש דחיפות, אבל מכיוון שכל חבר יכול להגיש בקשה אחת, למרות שזה לא דחוף, אז אנחנו נאשר את זה.

דוד ביטן: מי בעד?

דוד ביטן: מי נגד?

דוד ביטן: הצבעה בעד הפטור - רוב נגד - מיעוט הבקשה לפטור מחובת הנחה אושרה.

דוד ביטן: אושר, אני מודה לכם, הישיבה נעולה.